Ńdɔ̄ á fɔ̄ɔ̄ Ńtondôbə a ngádzó ai Samuɛ̂l nâ: “ Wayi yón Sául a kələ kwí abǒg áfē, yə wayə́gan nâ mə̌ təb yǎ nyē, ǎ yǐ kig bǎd dzóē ayɔŋ Ísraɛ̂l ? Fudígi m̀bɔ́n á ńlag wóe, ó kə. Malóm wā ábə Yə́se yǎ Bételehɛ́m, amú mə̄ yén ńkúkúmá á bɔ́n bóé.” 2Samuɛ̂l nyé nâ: “ Éyə mǎyi wulu yá ? Ngə́ Sául a wóg dɔ aná, kə́ a wé mā a !” Ǹtondôbə nyé nâ: “Nɔŋɔ́ ńgál nyag, ó kə ai nyé, wayi kǎd naa, wakə və́ Ńtondôbə mətúnuŋa. 3Wayi bándā Yése á mə̄túnuŋa mə́tē; eyɔ̌n tē māyi wa kad ḿból wayi bɔ, wayi mə wɔ́bɔ̄ ényɔ́ māyi wa lə́dē ḿbɔ́n.” 4Ńdɔ Samuɛ̂l a ngábɔ anə́ Ńtondôbə a ngákad nyé. Á suan a ngásuan á Bételehɛ́m, ńdɔ bənyiá bodo mvíe bə́ ngázu tóban ai nyé, bə́ mbádaga, bɔ́ ai nyé naa: “Yá ? Yə m̀bə̂ dzam, ǎ mod Zambá?” 5Samuɛ̂l nyé naa: “Təge tə́ ! Mə sɔ́ və́ Ńtondôbə mətúnuŋa. Kaŋán êsob nyɔ́l, mǐ zu bǐ və mətúnuŋa.” Ńdɔ a ngáman bɔ Yése bân bɔ́n bóé esob nyɔ́l, a kə́ə́ fə ai bɔ́ á mə̄túnuŋa. 6Ǹnyie anə́ bə́ ngásuan, ńdɔ Samuɛ̂l a ngáyén Eliav, ǎ ngadzó á ńnə́m étē hā naa: “Ényɔ́ nye Ǹtondôbə ǎ yi hḿ naa mə́ wɔ́bɔ m̀bɔ́n !” 7Ǹtondôbə nyé ai Samuɛ̂l nâ: “ Tə wabam nyé ásū ai á ńtīé; mǎyǐ kig nyé. Zambá ǎ yén kig anə́ bod báyén: mod a yén və asú, hədá Ǹtondôbə nyé a yén mīńnə́m.” 8Ńdɔ̄ Yése a ngálóe Avinadav, a lə́dé nye Samuɛ̂l. Samuɛ̂l nyé nâ: “ Ǹtondôbə a ndzí kig tɔ́b ényɔ́. Tɔ ényɔ́lɔ̄ a ndzí kig nyé tɔ́b.” 9Yése a lə́dē fə nyé Shama. Samuɛ̂l nyé naa: “Tɔ ényɔ́lɔ̄, Ǹtondôbə a ndzí kig nyé tɔ́b.” 10Ńdɔ̄ Yése a ngálə́dē nyé bɔ́n bóé zamgbál. Samuɛ̂l nyé ai nyé nâ: “Ǹtondôbə a ndzí kig tɔ́b tɔ ḿbɔ́g hālá.” 11Samuɛ̂l nyé ai Yése nâ: “Yə abím bān fám dóe dí ? ” Yése nyé nâ: “Mǎn mod m̀fə́ a ngə́nə, ǎ kə́ a nɔ́ni biyə́m.” Samuɛ̂l nyé ai Yése nâ: “Lómó, bə́ kə nyé lóe; bi sə́ kig dzǎm dí ńtíé mɔ́ngɔ́ te a bə́ kig sɔ́.” 12Ńdɔ̄ Yése a ngálóm lóē mɔ́ngɔ́. Abəŋ ndómán fɔ̄ɔ̄, êkob ai ásū. Ǹtondôbə nyé nâ: “Tə́bə́gə́, ó wɔ́bɔ̄ nyé ḿbɔ́n, ényé nyɔ́lɔ̄ !”